**Bill Owen** (14. maaliskuuta 1914 Acton, Lontoo – 12. heinäkuuta 1999 Westminster, Lontoo), oikealta nimeltään **William John Owen Rowbotham**, oli englantilainen näyttelijä ja lauluntekijä, joka tunnetaan parhaiten Compo Simmoniten roolista tv-komediassa *Vielä virtaa*.

Nuoruus ja ura
--------------

Owen syntyi Actonissa, Lontoossa vuonna 1914. Nuoruudessaan hän lauloi ja soitti rumpuja yökerhoissa. Owen teki ensiesiintymisensä näyttämöllä repertoaariteatterissa Cambridgessa 19-vuotiaana. Vuonna 1939 Owen liittyi Unity Theatre Companyyn, jossa hän tuotti ja kirjoitti näytelmiä seuraavan 13 vuoden ajan, tullen lopulta taiteelliseksi johtajaksi. Toisen maailmansodan aikaan Owen palveli huoltojoukoissa, jossa hän sai luutnantin arvon. Owen kuitenkin haavoittui räjähdyksessä harjoituksien aikana ja palasi näyttelijän töihin.

Owen teki ensimmäisen elokuvaesiintymisensä vuonna 1945 lyhytelokuvassa *Song of the People*. Pian tämän jälkeen hän otti taiteilijanimen Bill Owen. Owen esiintyi muun muassa *Carry On* -komediaelokuvasarjassa ja teki ensiesiintymisensä Broadwaylla vuonna 1950. 1960-luvulla Owen työskenteli lauluntekijänä, sanoittaen muun muassa kappaleen *Marianne* Cliff Richardille vuonna 1968.

Pitkästä urastaan huolimatta Owen tuli tunnetuksi vasta *Vielä virtaa* -sarjan Compo Simmoniten roolista. Owen aloitti roolissa vuonna 1973 ja näytteli Compoa kuolemaansa asti. Owenin kuoltua myös hänen roolihahmonsa kuoli. Compon ja Owenin kuoltua Compon poika Tom Simmonite, jota näytteli Owenin poika Tom Owen, jatkoi sarjaa.

Yksityiselämä
-------------

Owen oli naimisissa Edith Stevensonin kanssa vuodesta 1947 vuoteen 1964. Pariskunnalla on yksi poika, näyttelijä Tom Owen (1949–2022). Erottuaan Stevensonista Owen avioutui Kathleen O'Donoghuen kanssa vuonna 1977. Avioliitto kesti Owenin kuolemaan saakka. Owen oli aktiivinen Työväenpuolueen kannattaja. Hänet nimettiin brittiläisen imperiumin ritarikuntaan vuonna 1976.

Owen kuoli haimasyöpään 85-vuotiaana 12. heinäkuuta 1999. Hänet on haudattu Upperthongissa sijaitsevan St Johnin kirkon hautausmaalle, lähelle Holmfirthin kylää, jossa *Vielä virtaa* -sarja kuvattiin.

Lähteet
-------

1. 1 2  Hayward, Anthony: Obituary: Bill Owen *The Independent*.  14.7.1999. Viitattu 3.3.2019. (englanniksi)
2. ↑  Barber, Richard: Son of Compo: Dad never put his arms around me, says Tom Owen, himself a veteran star of Last Of The Summer Wine *Femail News*.  17.7.2010. Daily Mail. Viitattu 3.3.2019. (englanniksi)
3. ↑  Tom Owen: Last of the Summer Wine star dies at 73 *BBC News*.  8.11.2022. BBC. Viitattu 9.11.2022. (englanniksi)
4. ↑  Beever, Susie: Last of the Summer Wine star Peter Sallis is laid to rest next to co-star Bill Owen in Holmfirth *Examiner Live*.  2.1.2018. Reach plc. Viitattu 3.3.2019. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Italia
* Israel
* Yhdysvallat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Elonet

 |

 |